En kvinde har anmeldt en voldtægt tæt på Jomfru Ane Gade i Aalborg tidligt lørdag morgen. Det oplyser Nordjyllands Politi. Voldtægten er anmeldt på adressen Vesterå i Aalborg, der er en parallelgade til Jomfru Ane Gade. Derfor har Nordjyllands Politi afspæret Vesterå i Aalborg, og der bliver foretaget tekniske undersøgelser og indsamlet spor med hjælp fra hundepatruljer. Ifølge Nordjyllands Politi er voldtægten anmeldt til at skulle have fundet sted mellem klokken 6.15 og 6.45 lørdag morgen. Nordjyllands Politi efterlyser vidner, der kan have befundet sig i området i det pågældende tidsrum. - Der skulle blandt andet have kørt en fejemaskine rundt fra kommunen, og vi vil selvfølgelig gerne høre fra den person, der har ført fejemaskinen, om han skulle have set noget, siger Karsten Højrup, vagtchef hos Nordjyllands Politi. Politiets undersøgelser i Vesterå ved vare ved det meste af formiddagen, og man må derfor forvente, at gaden vil være afspærret det meste af formiddagen.

Opsummering:
Nordjyllands Politi har modtaget en voldtægtsanmeldelse lørdag morgen, og man efterlyser nu vidner i sagen.